Hrvatski sabor
20050119

Mi smo sigurni da do toga neće doći ali ovako rigorozni primjer je trebao poslužiti samo jednoj stvari da mi ovdje u ovom Domu shvatimo da ne može, da pregovaračka polazišta ne mogu biti diskreciona prava bilo koga u ovoj Državi nego isključivo određene suradnje između Vlade i ovoga Doma. Da bi upravo postigli ovo sve o čemu govorim, da bi pokušali kroz krajnje transparentan odnos prema hrvatskoj javnosti vratiti povjerenje i biti sigurni da ćemo onog momenta kada za dvije ili dvije i pol godine izađemo na referendum i tražimo mišljenje od naših građana da će to mišljenje biti pozitivno. Apeliram da se cijeli ovaj proces vodi krajnje transparentno uvažavajući upravo onako kako je to napisano u izjavi Hrvatskog sabora i Vlade Republike Hrvatske. Gdje se kaže Hrvatski sabor i Vlada vide članstvo Republike Hrvatske u Europskoj uniji kao izraz volje građana Republike Hrvatske na temelju cjelovitih i javnih informacija, cjelovitih i javnih informacija i pune upućenosti kao i otvorenog i transparentno vođenog procesa pregovora tijekom kojeg svim zainteresiranim čimbenicima treba biti osigurano pravo na informacije i dijalog.